Olümpiamängudel osalevad Põhja-Korea sportlased peavad arvestama võimalusega, et kui nende etteasted ja tulemused riigijuhte ei rahulda, tuleb neil mõned ajad veeta "töölaagris" ehk sisuliselt sunnitööl.
Üldiselt on Põhja-Korea delegatsioonil läinud Londonis hästi - võidetud on 4 kulda ja 1 pronks. Medalistid võivad olla hirmuta - nad külvatakse kodumaal üle austusavaldustega ning võivad preemiaks saada kas külmiku, teleri või lausa auto.
Ent neil, kes ebarahuldavate tulemustega riiki ehk parteid alt vedasid, nii hästi ei lähe; eriti kehvasti võib minna veel neil, kes jäid vahetus võistluses alla Põhja-Korea suurimate vaenlaste ehk USA ja Lõuna-Korea sportlastele. Leebemal juhul heidetakse põrunud sportlane välja oma spordiorganisatsioonist, halvemal juhul ootab ees koguni sunnitöö.
Säärastes "töölaagrites" hoitakse Põhja-Koreas väidetvalt umbes 200 000 inimest. Need, kel on õnnestunud laagrist põgeneda, on kirjeldanud sealseid kohutavaid olusid, kus piinamised, hukkamised ja näljutamised on tavalisteks nähtusteks. Töö taolistes laagrites on füüsiliselt väga raske, näiteks rügatakse kaevandustes või metsalangetamisel.